Document ID: 32010R0091

KOMISJONI MÄÄRUS (EL) nr 91/2010,
2. veebruar 2010,
millega muudetakse määrust (EÜ) nr 1982/2004 (millega rakendatakse Euroopa Parlamendi ja nõukogu määrus (EÜ) nr 638/2004 liikmesriikidevahelise kaubavahetuse statistika kohta) statistilistest andmetest väljajäetavate kaupade loetelu, maksuhalduri edastatava teabe ja kvaliteedihindamise osas
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 31. märtsi 2004. aasta määrust (EÜ) nr 638/2004 liikmesriikidevahelise kaubavahetuse ühenduse statistika ning nõukogu määruse (EMÜ) nr 3330/91 kehtetuks tunnistamise kohta, (1) eriti selle artikli 3 lõiget 5, artikli 8 lõiget 2 ja artikli 13 lõiget 3,
ning arvestades järgmist:
(1)
Määrus (EÜ) nr 638/2004 rakendati ellu komisjoni määrusega (EÜ) nr 1982/2004 (2).
(2)
Riiklike ametiasutuste juurdepääsu käibemaksudeklaratsioonide koondaruandeid käsitlevatele andmetele, millele on osutatud määruse (EÜ) nr 1982/2004 artiklis 6, tuleks statistikaandmete kvaliteedi tagamiseks laiendada.
(3)
Määruse (EÜ) nr 1982/2004 artiklis 26 osutatud kvaliteediaruande üksikasju ja struktuuri tuleks muuta, et tagada kvaliteedi tagamise integreeritud raamistik, mis vastaks Euroopa statistikat käsitlevatele tegevusjuhistele (3).
(4)
Määruse (EÜ) nr 1982/2004 I lisas olevat loetelu, milles on loetletud komisjonile (Eurostatile) edastatavatest liikmesriikidevahelise kaubavahetusega seotud statistilistest andmetest välja jäetavad kaubad, tuleks kohandada, et viia see paremini kooskõlla ÜRO statistikakomisjoni vastu võetud rahvusvaheliste soovitustega, ja selgitada, milliseid andmeid koguda.
(5)
Määrust (EÜ) nr 1982/2004 tuleks seepärast vastavalt muuta.
(6)
Käesoleva määrusega ettenähtud meetmed on kooskõlas liikmesriikidevahelise kaubavahetuse statistika komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 1982/2004 muudetakse järgmiselt:
1)
artiklid 5 ja 6 asendatakse järgmistega:
„Artikkel 5
Teave käibemaksudeklaratsioonide kohta
1. Igas liikmesriigis annab vastutav maksuhaldur riiklikele ametiasutustele järgmist teavet kauba ühendusesisese soetamise ning kauba EL-sisese käibe deklareerinud isikute kindlakstegemiseks:
a)
maksukohustuslase täielik nimi;
b)
täielik aadress, sealhulgas postisihtnumber;
c)
identifitseerimisnumber määruse (EÜ) nr 638/2004 artikli 9 lõike 1 punkti a kohaselt.
2. Igas liikmesriigis esitab vastutav maksuhaldur riiklikele ametiasutustele iga maksukohustuslase kohta järgmise teabe:
a)
kauba EL-sisese soetamise ning kauba EL-sisese käibe maksustatav summa, mis on kogutud käibemaksudeklaratsioonidest kooskõlas nõukogu direktiivi 2006/112/EÜ (4) artikliga 251;
b)
maksustamisperiood.
Artikkel 6
Teave käibemaksudeklaratsioonide koondaruannete kohta
1. Igas liikmesriigis esitab vastutav maksuhaldur riiklikele ametiasutustele iga maksukohustuslase kohta vähemalt järgmise teabe:
a)
direktiivi 2006/112/EÜ artikli 264 kohaselt käibemaksudeklaratsioonide koondaruannetest EL-siseste tarnete kohta kogutud teave ning eelkõige järgmised andmed:
-
liikmesriigi tarnija käibemaksukohustuslasena registreerimise number;
-
partnerliikmesriigis kaupade omandaja käibemaksukohustuslasena registreerimise number;
-
liikmesriigi tarnija ja partnerliikmesriigis kauba omandaja vahelises tehingus maksustatav summa;
b)
kõikide teiste liikmesriikide edastatud teave EL-siseste kauba omandamistehingute kohta nõukogu määruse (EÜ) nr 1798/2003 (5) artiklite 23 ja 24 kohaselt ning eelkõige järgmised andmed:
-
liikmesriigis kauba omandaja käibemaksukohustuslasena registreerimise number;
-
maksustatav kogusumma liikmesriigis kauba omandanud isikute kaupa ja agregeerituna partnerliikmesriikide kaupa.
2. Pärast teabe kättesaamist teeb iga liikmesriigi vastutav maksuhaldur selle viivitamata riiklikele ametiasutustele kättesaadavaks.
2)
Artikkel 26 asendatakse järgmisega:
„Artikkel 26
1. Määruse (EÜ) nr 638/2004 artiklis 13 määratletud kvaliteedikriteeriumide kohaselt korraldab komisjon (Eurostat) kord aastas kvaliteedihindamise, mis põhineb riiklike ametiasutustega eelnevalt kokkulepitud kvaliteedinäitajatel ja -nõuetel.
2. Komisjon (Eurostat) valmistab iga liikmesriigi jaoks ette osaliselt eeltäidetud kvaliteediaruande eelnõu. Kvaliteediaruannete eelnõud saadetakse liikmesriikidele vaatlusaastale järgneva aasta 30. novembriks.
3. Liikmesriigid esitavad komisjonile (Eurostatile) oma täidetud kvaliteediaruanded kaheksa nädala jooksul pärast eeltäidetud kvaliteediaruande kättesaamist.
4. Komisjon (Eurostat) hindab liikmesriikide esitatud andmete ja kvaliteediaruannete põhjal edastatud statistika kvaliteeti ja koostab iga liikmesriigi jaoks hindamisaruande.
5. Komisjon (Eurostat) koostab kõiki liikmesriike käsitleva kokkuvõtliku kvaliteediaruande ja hoolitseb selle levitamise eest. Aruanne sisaldab peamisi kvaliteedinäitajaid ja kvaliteediaruannete abil kogutud teavet.”
3)
Määruse (EÜ) nr 1982/2004 I lisa asendatakse käesoleva määruse lisaga.
4)
Määruse (EÜ) nr 1982/2004 VI lisa jäetakse välja.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolevat määrust kohaldatakse alates 1. jaanuarist 2010.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 2. veebruar 2010

Labels: 12
2
3
19